**Gyöngyös Városi Önkormányzat Képviselő-testületének hatáskörében eljáró**

**Gyöngyös Város Polgármestere**

**40/2020. (XII.18.) önkormányzati rendelete**

**egyes, temetkezéssel összefüggő önkormányzati rendeletek módosításáról**

Gyöngyös Városi Önkormányzat Képviselő-testületének hatáskörében eljárva, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. tv. 46. § (4) bekezdésében meghatározott jogkörömben, a Magyarország helyi önkormányzatairól szóló 2011. évi CLXXXIX. törvény (Mötv.) 8. § (2) bekezdésben, 13. § (1) bekezdés 2. pontjában foglalt feladatkörben, az Mötv. 143. § (4) bekezdés d) pontjában, és a temetőkről és a temetkezésről szóló 1999. évi XLIII. tv. 41. § (3) bekezdés e) pontjában kapott felhatalmazás alapján a következőket rendelem el.

1. §
2. Gyöngyös Városi Önkormányzat Képviselő-testületének a köztemetők használatáról szóló 17/2016. (V.27.) önkormányzati rendelete (továbbiakban: Rendelet1) 9. § (3) bekezdése helyébe az alábbi rendelkezés lép, és az alábbi (4) – (5) bekezdéssel egészül ki:

„(3) A temetők parcelláiban nem létesíthető olyan sírjel, nem építhető olyan sírbolt, amely az adott temetőrész jellegét megváltoztatja, vagy kivitelezésének módja sérti a közízlést, a kegyeleti jogok gyakorlását. A síremlék vagy sírjel nem haladhat túl a temetkezési hely megállapított területén, a sírkeret, építmény méretei nem haladhatják meg az e rendeletben meghatározott méreteket.

(4) Sírbolt, kripta létesítésére csak az Üzemeltető javaslatára a temetőtulajdonos által, temetőnként kijelölt parcellában van lehetőség.

(5) A kivitelezési munkák csak az Üzemeltetővel történt előzetes egyeztetést és jóváhagyást követően kezdhetők meg, amelyhez be kell nyújtani a létesítendő síremlék, sírbolt műszaki paramétereit (méretek, forma, felhasználandó építési anyag) is tartalmazó látványtervet.”

(2) A Rendelet 10. §-a az alábbi (1a) bekezdéssel egészül ki:

„(1a) Amennyiben a sírhely felett rendelkezni jogosult, vagy a Kivitelező a 9. § (3) – (4) bekezdésben foglalt előírásoknak, előzetes egyeztetési, engedélyeztetési, valamint az (1) bekezdésben foglalt bejelentési kötelezettségeinek nem tesz eleget, az Üzemeltető a munkálatokat leállítja, megfelelő határidő tűzésével felszólítja a síremlék, sírbolt szabályossá tételére a jogsértőt. A szabályossá tétel meghiúsulása esetén, vagy ha a szabálytalanság csak részleges vagy teljes bontással valósítható meg, az Üzemeltető a szabálytalanul megvalósult építmény bontására szólítja fel a sírhellyel rendelkezni jogosultat, ennek eredménytelensége esetén a jogsértő költségére a szabálytalan építményt elbontja a sírhely felett rendelkezni jogosult egyidejű tájékoztatása mellett.”

1. §

Gyöngyös Városi Önkormányzat Képviselő-testületének a közösségi együttélés alapvető szabályairól, valamint ezek elmulasztásának jogkövetkezményeiről szóló 18/2016. (V.27.) önkormányzati rendelete (továbbiakban: Rendelet2) az alábbi 4/B. címmel és 6/B. §-sal egészül ki:

**„4/B. A temetők használatával kapcsolatos szabályok megsértése**

**6/B. §**

A közösségi együttélés alapvető szabályait sértő magatartást követ el:

1. aki a temetőben elhelyezhető sírjel, sírbolt létesítésére irányuló előzetes engedélyeztetési, a kivitelezésre vonatkozó bejelentési kötelezettégeit megszegi,

2. aki olyan síremléket, sírboltot létesít, amely – különösen a térszint feletti magasságra tekintettel - az adott temetőrész jellegét megváltoztatja, vagy amelynek kivitelezési módja, a felhasznált anyagok minősége sérti a közízlést, a kegyeleti jogok gyakorlását,

3. aki sírboltot, kriptát nem az arra kijelölt parcellában létesít,

4. aki a síremlék, sírjel létesítése során a temetkezési hely megállapított területén túlhalad, vagy a síremlék, sírbolt mérete egyebekben meghaladja a rendeletben előírt méreteket,

5. aki a sírok közötti szabad közlekedést a kér sírhely közötti, rendeletben kötelezően előírt távolság beépítésével, vagy beültetésével akadályozza,

6. aki a temetési helyen a közszolgáltató írásbeli engedélye nélkül ültet fát, vagy 1 m-nél magasabb cserjét, bokrot,

7. aki a köztemetőben keletkezett hulladékot a köztemető területén belül nem a közszolgáltató által kijelölt helyen helyezi el,

8. aki a temetőben lévő vízvételi helyet a rendeltetéstől eltérő módon veszi igénybe,

9. aki a köztemetőbe gépjárművel – kivéve a temetkezési szolgáltatás ellátásához szükséges, a mozgásában korlátozott személyek szállításával összefüggő, valamint a síremlékek, sírkeretek kivitelezésével összefüggő járműhasználatot - jogosulatlanul behajt,

10. aki a köztemetőben olyan tevékenységet folytat, amely alkalmas arra, hogy a szertartások rendjét megzavarja, a kegyeleti jogok gyakorlását akadályozza, vagy aki a temető használatára irányuló szabályzatot egyéb módon megszegi,

11. a sírhely felett rendelkezni jogosult, aki a sírhely gondozását, gyomtalanítását elmulasztja.”

1. §

1. Ezen rendelet a kihirdetését követő napon lép hatályba, és az azt követő napon hatályát veszti.
2. Az e rendeletben foglaltakat a rendelet hatályba lépésének napján folyamatban lévő eljárásokban is alkalmazni kell.

Hiesz György dr. Kozma Katalin

polgármester jegyző